Il-President Vladimir Putin ordna lit-truppi Russi involuti f’eżerċizzju militari fil-punent tar-Russja biex jerġgħu lura fil-bażijiet tagħhom. Ħafna qed iqisu dil-mossa bħala pass minn Putin biex inaqqas it-tensjoni fl-Ukrajna. Huwa mistenni jindirizza lill-istampa internazzjinali aktar tard. Sadanittant , suldati Russi sparaw fl-ajru tiri ta’ twissija hekk kif madwar 300 suldat Ukren marru talbu jidħlu lura fil-bażi tal-ajru ta’ Belbek fil-Krimea, fejn kienu jaħdmu. Madwar 16,000 suldat Russu jinsabu fir-reġjun Ukren tal-Krimea. Ir-Russja taqbel li tiddiskuti mas-sieħba internazzjonali tagħha s-soluzzjonijiet kollha possibbli għall-kriżi fl-Ukrajna kemm-il darba jiġi mplimentat il-ftehim tal-21 ta’ Frar iffirmat minn Viktor Yanukovych u l-mexxejja tal-oppożizzjoni Ukrena u jekk il-forzi politiċi l-oħra tal-pajjiż ikunu parti mill-proċess. Il-ftehim tal-21 ta’ Frar iwitti t-triq għal riforma kostituzzjonali u l-ħolqien ta’ gvern ta’ koalizzjoni bis-sehem tal-forzi politiċi kollha. Aktar kmieni, waqt laqgħa urġenti tan-NU, ir-Russja ddefendiet il-missjoni militari li qed tagħmel fl-Ukrajna.  L-ambaxxatur Russu Vitaly Churkin qal lill-Kunsill tas-Sigurtà li Viktor Yanukovych talab lill-gvern Russu jibgħat truppi biex jipproteġi nies pajżana biex ma tfaqqax gwerra ċivili fil-pajjiż. Huwa qal li mhux l-iskop tagħhom li jerġgħu jagħtu s-setgħa lil Yanukovych anke jekk għadhom jikkunsidrawh bħala il-president legittmu tal-Ukrajna. Ir-Russi ċaħdu li taw xi ultimatum lill-qawwi Ukreni fil-Krimea biex iċedu sa dalgħodu jew inkellha jitneħħew bil-forza. Il-bażijiet militari Ukreni fil-Krimea huma mdawwra minn truppi Russi, li jidhru li dawn jidhru dejjem qed jiżdiedu. L-Amerikani irraġixxew għall-azzjoni Russa fl-Ukrajna billi ssospendew kull eżerċizzju u koperazjzoni militari mar-Russi. Il-President Obama kkonferma li qed jikkunsidraw ukoll aktar sanzjonijiet ekonomiċi u diplomatiċi. L-Unioni Ewropea wkoll qed tikkunsidra sanzjonijiet kontra r-Russja minħabba l-qagħda fl-Ukrajna. Il-kap tad-diplomatija Ewropea, Catherine Ashton, qalet f’konferenza tal-aħbarijiet wara laqgħa tal-Ministri għall-Affarijiet Barranin tal-pajjiżi membri tal-unjoni, li das-sanzjonijiet jinkludu s-sospensjoni tat-taħdidiet bilaterali mar-Russja dwar il-viża kif ukoll dwar ftehim ġdid. Il-Ministri wegħdu li se jkomplu bl-isforzi tagħhom mal-komunità internazzjonali u istituzzjonijiet finanzjarji oħra, fosthom il-Fond Monetarju Internazzjonali, biex jagħtu għajnuna lill-Ukreni. L-ambaxxatur Russu għall-Unjoni, Vladimir Chizhov, qal li l-ministri konvenjentament insew il-ftehim ta’ Frar bejn il-gvern u l-oppożizzjoni tal-Ukrajna li seta’ poġġa l-pajjiz lura fit-triq għall-istabilità politika. Huwa kkundanna d-deċizjoni tat-28 ministru, li ma tawx każ il-ftehim li tnejn mill-mexxejja tal-oppożizzjoni ffirmaw ħadu ħatriet importanti fil-gvern prożorju. “Dak il-ftehim, li kien iffirmat minn tliet Ministri għall-Affarijiet barranin ta’ pajjii membru tal-UE (il-Ġermanja, Franza u l-Polonja), fl-idfea tagħna seta’ ħareġ il-pajjiż minn dan l-impass, iżda l-ewwel irid jiġi implimentat.” Fil-kwartieri ġenerali tal-UE fi Brussels, Chizhov fakkar li kien biss Yanukovych li żamm kelmtu. “L-oppożizzjoni ma għamlet assulutament xejn. Mhux talli ma neħħewx l-armi, talli bdew jimplimentaw il-ftehim ta’ taħt fuq – fejn suppost l-ewwel saru r-riformi kostituzzjonali u mbagħad l-elezzjonijiet, iżda dawn qed iħejju għall-elezzjoni malajr malajr.” Chizhov qal li r-reġim il-ġdid ukoll nesa l-wegħda ta’ gvern ta’ għaqda nazzjonali. “Bl-ebda mod, il-punent ma jista’ jsejjaħ il-gverb proviorju Ukren bħala wieħed ta’ għaqda nazzjonali meta l-Prim Ministru preżenti ArseniyYatsenyuk qal li huma kienu l-gvern tar-rebbieħa. “Il-mistoqsija hija: min huma t-telliefa? Evidenti li li huma l-popli tal-Ukrajna tal-Lvant u tal-Krimea – anke jekk hemm huma maġġoranza.” Ir-Russja ħallset prezz finanzjarju qares il-bieraħ għall-intervent militari fl-Ukrajna meta ishma, bonds u r-rubju iddiprezzaw waħda sew. Il-Borza ta’ Moska niżlet 10.8 fil-mija u l-kumpaniji Russi jitilfu kwazi 60 biljun dollar Amerikan mill-valur tagħhom. Il-Bank Ċentrali Russu ħareġ kważi 12-il biljun dollaru biex isaħħaħ ir-rublu. Is-swieq finanzjartji Russi irkupraw ftit it-telf tal-bieraħ.